KIRJALLINEN KYSYMYS E-0518/98

esittäjä(t): Elisabeth Schroedter (V) komissiolle

(2. maaliskuuta 1998)

Aihe: Aluekehitykseen myönnettyjen varojen käyttäminen Mecklenburg-Vorpommerin moottoritie A20:n kokoojateiden rakentamiseen

1. Onko komissio tietoinen siitä, että Mecklenburg-Vorpommerin osavaltion hallitus aikoo käyttää EAKR-varoja moottoritie A20:n kokoojateiden rakentamiseen, koska tien varrella sijaitsevat kunnat eivät pysty toimittamaan tarvittavia varoja?

2. Onko tällainen aluekehitykseen myönnettyjen varojen toisiin tarkoituksiin käyttäminen sopusoinnussa komission nykyisen ohjelmakauden tavoitteen kanssa, jonka mukaan eurooppalaisia rakennerahastoja olisi käytettävä tehokkaammin työpaikkojen luomiseen? Onko komission mielestä tässä yhteydessä asianmukaista käyttää kokoojateiden rakentamiseen tarkoitettuja varoja muihin alueellisiin hankkeisiin (kuin mille ne alunperin oli tarkoitettu)?

3. Asettaako komissio ennemminkin etusijalle moottoritie A20:n kokoojateiden rakentamiseen tarkoitetun rahoituksen kuin Mecklenburg-Vorpommerissa sijaitseville pk-yrityksille myönnettävän suoran tuen (jota varten on tähän mennessä myönnetty huomattavasti vähemmän varoja)?

4. Mikä on komission mielipide yrityksestä sijoittaa eurooppalaisia varoja viidessä uudessa osavaltiossa sellaisille aloille, jotka ohjelmansuunnitteluasiakirjassa on nimetty jäsenvaltion lisäaloiksi?

5. Onko komissio sitä mieltä, että yhteisön perusperiaatteet, erityisesti mitä tulee ympäristön suojeluun, on otettu asianmukaisella tavalla huomioon siinä tapauksessa, että moottoritie A20:n kokoojateiden rakennustyöt alkavat ennen ympäristövaikutusten täydellistä arviointia ja ilman, että on selvitetty, voidaanko toimenpide kompensoida?

6. Onko komissio sitä mieltä, että luonnonvaraisista kasveista ja eläimistä annetun direktiivin mukaiset elintilat, jotka kuuluvat "Natura 2000" -ohjelman mukaisiin suojattuihin elintiloihin (tässä yhteydessä Peene-joen suualue Jarmenin lähellä) on otettu asianmukaisella tavalla huomioon myös siinä tapauksessa, että rakennustöiden yhteydessä ei ryhdytä toimenpiteisiin rakennustöiden vaikutuksien välttämiseksi ja niiden vähentämiseksi? Millä tavoin komissio saa tietoja siitä, noudatetaanko liittohallituksen ehdottamia toimenpiteitä?

Komission jäsenen Monika Wulf-Mathiesinkomission puolesta antama vastaus

(16. huhtikuuta 1998)

1. - 4. Komissiolla ei ole sellaista tietoa, jonka mukaan Mecklenburg-Vorpommernin osavaltion viranomaiset aikoisivat käyttää Euroopan aluekehitysrahaston (EAKR) varoja moottoritie A 20:n kokoojateiden yhteisrahoitukseen nykyisellä ohjelmakaudella.

Tavoitteeseen 1 kuuluvien Saksan alueiden osalta komission, liittohallituksen ja osavaltioiden kesken neuvotellussa yhteisön tukikehyksessä on sovittu, että taloudelliseen toimintaan liittyviä infrastruktuuri-investointeja koskevia EAKR:n määrärahoja myönnetään kansallisten säännösten mukaisesti "Alueellisen talousrakenteen parantaminen" -nimisen yhteisen toiminnan tukitoimenpiteisiin (Gemeinschaftsaufgabe). Tässä yhteydessä ei ole mahdollista tukea yleisiä infrastruktuuria koskevia toimenpiteitä liittovaltion tai osavaltioiden tasolla. Mecklenburg-Vorpommernin osavaltion viranomaiset eivät ole myöskään nykyisellä ohjelmakaudella pyytäneet saada käyttää yhteisiin toimiin tarkoitettuja varoja osittain tämänkaltaisten hankkeiden yhteisrahoitukseen. Tästä syystä EAKR:n osallistuminen moottoritie A 20:n kokoojateiden rakentamiseen ei ole voimassaolevien säännösten mukaisesti mahdollista.

5. Jäsenvaltioiden on varmistettava, että tiettyjen julkisten ja yksityisten hankkeiden ympäristövaikutusten arvionnista 27 päivänä kesäkuuta 1985 annettua neuvoston direktiiviä 85/337/ETY(1) noudatetaan. Tämän vuoksi lupa mainitun direktiivin soveltamisalaan kuuluvan hankkeen toteuttamiselle voidaan antaa vain, jos menettely toteutetaan mainitun direktiivin mukaisesti. Menettelyyn kuuluu myös viranomaisten kuuleminen. Komissiolla ei ole sellaista tietoa, jonka mukaan näin ei olisi menetelty moottoritie A 20:n rakentamisen yhteydessä Mecklenburg-Vorpommernissa.

6. Moottoritie A 20:n rakennustoimenpiteisiin sovelletaan luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annettua neuvoston direktiiviä 92/43/ETY(2) (luontotyyppidirektiivi). Tämän direktiivin mukaisesti luokiteltujen erityisten suojelualueiden osalta komissio on luontotyyppien sekä luonnonvaraisen eläimistön ja kasviston suojelusta luontotyyppidirektiivin 6 artiklan 4 kohdan mukaisesti 18 päivänä joulukuuta 1995 antamassaan lausunnossa 96/15/EY(3) tehnyt selväksi, että on toteutettava suojelevia ja korvaavia toimenpiteitä niiden epäsuotuisten vaikutusten rajoittamiseksi, joita Peenejoen laakson ylittämisestä Natura 2000 -alueelle aiheutuu. Nämä toimenpiteet on toteutettava samanaikaisesti tienrakennustöiden kanssa. Jäsenvaltion on ilmoitettava komissiolle tässä asiassa toteuttamansa toimenpiteet.

Komissiolla ei ole toistaiseksi näyttöä siitä, ettei ympäristöhaittoja rajoittavia toimenpiteitä sovellettaisi asianmukaisesti. Komissio on kuitenkin vastaanottanut hiljattain asiaa koskevan valituksen ja pyytänyt jäsenvaltiota toimittamaan yksityiskohtaiset huomautuksensa. Tätä tapausta lukuun ottamatta Saksan viranomaiset ovat ilmoittaneet komissiolle toteutetuista toimenpiteistä mainitun lausunnon mukaisesti. Komissio arvioi saamansa tiedot yhdessä valitusta koskevan vastauksen kanssa, jota se odottaa Saksan viranomaisilta.

(1) EYVL L 175, 5.7.1985.

(2) EYVL L 206, 22.7.1992.

(3) EYVL L 6, 9.1.1996.